Quia placita et convenientias solet vetustas abolere et pravitas hominum immutare, jusjurandum quod Narduinus et Eulardus frater suus de Sala fecerunt Matiscensi ecclesie, placuit presenti scripto memorie commendare. Juraverunt autem Nardinus et Eulardus Matiscensi episcopo, videlicet et successori ejus et illi qui locum episcopi teneret, et canonicis Sancti Vincentii et hominibus eorum clericis et laicis, liberis et servis, et terris et possessionibus, et rebus eorum generaliter quas tunc habebant et habituri erant, pacem firmam et perpetuam tenere de se, de conductibus suis et de suis justitialibus. Preterea in pace sacramento eodem comprehensum est quod placita et convenientias quas ante Matiscensi ecclesie fecerant deinceps firma tenerent, salvis antiquis consuetudinibus quas habent in terra Sancti Vincentii. In quibus si ultra debitum et antiquum jus capere vellent, venirent inde ad cognitionem, et quod eis cognitio auferret, sub eodem juramento postea in pace dimitterent; si autem pax ab utroque, vel ab altero, vel a suis infringeretur, juraverunt quod infra XIIII dies quibus hoc cognoscerent, vel inde arrationati essent ab episcopo sive vicario vel proprio nuntio ejus, vel a decano sive a vicario ejus, vel proprio nuntio ejus, ambo pro forifacto communi, aut pro forifacto unius solius, Matisconem se obsides conducerent, et ubi prius pro priori forifacto se conducerent Matisconem vel Cluniacum, ibi deinceps in obstagium redirent, nec in alterutrum postea se transumtarent, sed ibi capti obsides permanerent donec forisfactum personalem, aut ad liberam concessionem ejus cui injuria forefacta restitueret. Si vero de obstagio se perjurarent ejusdem obsides alios Narduinus, alios Eulardus, qui juraverunt quod infra XIIII dies quam arrationnati essent, Matisconem in obstagium se conducerent, et donec forisfactum personalem emendatum foret, in obstagium permanerent, et quotiens arrationarentur vel elongarentur, totiens in obstagium redirent et tenerent, ita tamen quod obsides unius, pro forifacto alterius, obsides non essent; obsides autem Eulardi ipsemet Eulardus, Narduinus frater ejus, Paganus de Classiaco, Gaufridus de Minciaco, Ugo de Christolio, de Bascent, Ugo de Cavannis, Stephanus de Mont, Enricus de Cavannis, Maiolus Rebutinus, Bernardus Merius, Aymo Rebutinus, Hugo de Classiaco senex, Umbertus Bugarius, Seguinus de Branciono, Bernardus de Cavannis. Isti vero sunt obsides ex parte Narduini: Gaufridus de Marriaco, Leotaldus de Buxeria, Paganus de Sala et Falco frater ejus, Guido de Campens, Bernardus miles, Letaldus cocus et Boninus filius ejus.